AWS vier 100ste bestaansjaar met googleloer, hommeltuig en poenankies | LitNet
LitNet Boeke en skrywers 2017-05-18
Jubileumuitgawe van die AWS in Augustus 2017 bekendgestel
"Afrikaans is 'n dinamiese taal wat deurlopend ontwikkel en die jongste AWS is 'n opwindende, lewende bewys hiervan," sê Gerhard van Huyssteen, voorsitter van die Taalkommissie.
"Die eerste AWS se loopwêreld was ene van pen en papier – 'n dun boekie wat wou wys dat Afrikaans nie net gepraat word nie, maar ook geskryf kan word. Honderd jaar later is die AWS 'n kenteken van Afrikaans se lewenskragtigheid in 'n digitale wêreld – 'n dikke boek wat ook aanlyn beskikbaar is vir 'n ieder en elk wat Afrikaans wil skryf," sê Van Huyssteen.
Dit is eintlik verstommend hoe stabiel die Afrikaanse spelling- en skryfsisteem oor honderd jaar gebly het, sê Van Huyssteen. Die belangrikste twee verskille tussen die 1917- en 2017-AWS is dat die y in 1917 nog dikwels as ij geskryf is (byvoorbeeld afwijs in plaas van afwys; agterrijer in plaas van agterryer), en dat die slot-w intussen weggeval het (byvoorbeeld afskuw in plaas van afsku; blouw in plaas van blou).
Met die uitgee van die elfde AWS sit NB Uitgewers 'n tradisie voort wat terugstrek na die druk van die eerste AWS in Bloemfontein deur Naspers in 1917.
Die nege lede van die huidige Taalkommissie, akademici sowel as taalpraktisyns, het sedert 2009 meer as 700 uur slegs aan gesamentlike vergaderings bestee om die AWS by te werk – sonder enige vergoeding.
"Hierdie uitgawe van die AWS is 'n eerbetoon aan die tientalle taalkenners wat oor 'n tydperk van 'n eeu as lede van opvolgende Taalkommissies 'n vaste plek aan Afrikaans gegee het," sê Dioné Prinsloo, uitvoerende hoof van die SA Akademie vir Wetenskap en Kuns. "Die Suid-Afrikaanse Akademie vir Wetenskap en Kuns is dank verskuldig aan almal wat hul tyd en kennis tot voordeel van Afrikaans aangewend het."